Document ID: 31988R1441

NEUVOSTON ASETUS (ETY) N:o 1441/88,
annettu 24 päivänä toukokuuta 1988,
viinikaupan yhteisestä järjestämisestä annetun asetuksen (ETY) N:o 822/87 muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
sekä katsoo, että
asetuksen (ETY) N:o 822/87(3), sellaisena kuin se on viimeksi muutettuna asetuksella (ETY) N:o 3992/87(4), 39 artiklassa säädetään pakollisesta tislauksesta pöytäviinimarkkinoiden tasapainottamiseksi,
pakolliseen tislaukseen toimitettavaan pöytäviiniin sovellettava hinta on tällä hetkellä 50 prosenttia ohjehinnasta, jos tislattava määrä on enintään 12,5 miljoonaa hehtolitraa, ja 40 prosenttia tämän ylittävältä osalta,
näin annettu tuen määrä ei vähennä riittävästi sellaisen viinin tuotantoa, joka ei vastaa markkinoiden vaatimuksia, ja tämä estää alalla olevan huomattavan rakenteellisen ylijäämän poistamisen; tämän vuoksi tuen määrää on suotavaa alentaa, ja
tämän vuoksi olisi vähitellen viinivuoden 1990/1991 alkuun mennessä vahvistettava niille määrille, jotka ylittävät 10 prosentilla tavanomaisen käytön, sellainen hinta, joka perustuisi tiettyyn asteittain pienenevään prosenttiosuuteen ohjehinnasta,
ON ANTANUT TÄMÄN ASETUKSEN:
1 artikla
Muutetaan asetuksen (ETY) N:o 822/87 39 artikla seuraavasti:
1. Korvataan 4 kohta seuraavasti:
"4. Edellä 3 kohdan mukaisesti määritelty tislattava määrä jaetaan eri pöytäviinituottajien kesken jokaisella tuotantoalueella.
Niiden tuottajien, joita tislaamisvelvollisuus koskee, tislattava määrä on tietty prosenttiosuus niiden tuotantoilmoituksessa ilmoittamasta pöytäviinituotannosta ja erikseen määriteltävistä pöytäviiniä alempaa jalostusastetta olevista tuotteista.
Tämä prosenttiosuus lasketaan asteittaisella taulukolla, joka on laadittu hehtaarituotoksen mukaan ja joka voi vaihdella alueittain, kun otetaan huomioon aikaisemmin saadut tuotokset.
Lukuun ottamatta alueita, joilla tuotos on huomattavasti pienempi kuin yhteisön keskitaso, tämä prosenttiosuus
- on nolla sellaisille alueille, joiden pöytäviinin tuotos on pienempi kuin 70 prosenttia kyseisen alueen keskimääräisestä tuotoksesta,
- ei saa olla pienempi kuin 75 prosenttia sellaisille alueille, joiden pöytäviinin tuotos on 200 prosenttia suurempi kuin kyseisen alueen keskimääräinen tuotos.
Neljännen alakohdan ensimmäisessä luetelmakohdassa tarkoitetun keskimääräisen tuotoksen prosenttiosuutta voidaan muuttaa 83 artiklassa säädettyä menettelyä noudattaen kaikkialla yhteisössä ja jokaisella tuotantoalueella tuotettavan määrän ja tislattavaksi tarkoitetun kokonaismäärän mukaan.
Jokaisen tuottajan tislattavaksi toimitettavan pöytäviinin määrän on oltava kolmannessa, neljännessä ja viidennessä alakohdassa määritellyn suuruinen; tuottaja voi kuitenkin vähentää tästä määrästä kokonaan tai osittain sen määrän pöytäviiniä tai pöytäviinin valmistukseen soveltuvaa viiniä, jonka hän on 38 artiklan mukaisesti toimittanut tislattavaksi."
2. Korvataan 6 kohta seuraavasti:
"6. Pakolliseen tislaukseen toimitettavien pöytäviinien ostohinta viinivuodesta 1990/1991 alkaen vahvistetaan tislattavien määrien mukaan, ja
- jos tislattava kokonaismäärä on enintään 10 prosenttia siitä tavanomaisesta käytöstä, joka on vahvistettu kyseiselle viinivuodelle 31 artiklassa tarkoitetun ennakkoarvion perusteella, ostohinta on 50 prosenttia jokaisen pöytäviinityypin kyseiselle viinivuodelle vahvistetusta ohjehinnasta,
- jos tislattava kokonaismäärä on suurempi kuin 10 prosenttia ensimmäisessä luetelmakohdassa tarkoitetusta tavanomaisesta käytöstä, ostohinta on prosenttimääräisesti sama kuin jokaisen kyseiselle viinivuodelle vahvistetun pöytäviinityypin ohjehinta, joka on saatu ensimmäisessä luetelmakohdassa tarkoitetun prosenttiosuuden, jota sovelletaan 10 prosentin suuruiseen määrään tavanomaisesta käytöstä, ja tätä määrää suurempiin määriin sovellettavan 7,5 prosentin osuuden jokaisen viinityypin ohjehinnasta lasketusta painotetusta keskiarvosta.
Viinivuosina 1988/1989 ja 1989/1990
- sovelletaan 50 prosentin osuutta ensimmäisen alakohdan ensimmäisessä luetelmakohdassa tarkoitettuun määrään,
- jos tislattavan viinin kokonaismäärä on kyseistä määrää suurempi, ostohinnan määrittämisessä käytettävä ohjehinnan prosenttiosuus vahvistetaan 83 artiklassa säädettyä menettelyä noudattaen niin, että varmistetaan joustava siirtyminen viinivuosina 1987/1988 käytettävistä ohjehinnan prosenttiosuuksista viinivuosien 1990/1991 prosenttiosuuksiin.
Ostohinta, joka tislaajan on maksettava tuottajalle pakolliseen tislaukseen toimitettavista määristä, jotka ovat suuremmat kuin esitislauksen määrät, ei saa olla alhaisempi kuin edellä olevissa alakohdissa tarkoitettu hinta. Sitä sovelletaan myös jokaisen pöytäviinityypin kanssa kiinteässä taloudellisessa suhteessa olevaan viiniin."
2 artikla
Neuvosto päättää määräenemmistöllä komission ehdotuksesta ennen Euroopan yhteisöihin liittymistä koskevassa asiakirjassa säädetyn siirtymäkauden toisen vaiheen alkamista aiheellisista mukautuksista Portugalissa sovellettavaan asetuksen (ETY) N:o 822/87 39 artiklassa tarkoitettuun pakollisen tislauksen järjestelmään.
3 artikla
Tämä asetus tulee voimaan 1 päivänä syyskuuta 1988.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä toukokuuta 1988.

Labels: 2
17
6